Kalender 26 Julie - Kuns En Vermaak - Republikein
Sunday, December 08th, 13:54:02
Kalender 26 Julie
26 July 2019 | Kuns en vermaak
» Dis weer tyd vir die jaarlikse Standard Bank Biltongfees wat vandag en môre by die Trustco Sportsgronde plaasvind. Vanjaar se hoogtepunte met wat vermaaklikheid betref, is optredes deur onder meer Demi Lee Moore, Adam Tas, John Rock Prophet, Refentse en Ricus Nel. Die seremoniemeester vir die fees, is ons eie Stefan Ludik. Vandag maak die hekke om 14:00 oop en môreoggend 08:00 begin die feesvieringe weer. Die Biltongfees is een van die bekendste en gewildste feeste in ons land. Gaan maak gerus 'n draai en beleef die heerlike atmosfeer en topklas vermaak. Daar is 'n rede hoekom die Biltongfees se tweede naam die familiefees is - daar is iets vir almal. Van oud tot jonk. Kaartjies kan op Webtickets of by jou naaste Pick n Pay gekoop word. Toegang kos N$ 90 vir volwassenes en N$40 vir kinders.
» Bottomless Coffee Band is 'n instrumentele, alternatiewe duo wat bestaan uit die getroude paartjie Lourens en Esté Rabé van Kaapstad, Suid-Afrika. Dié twee is op pad Namibië toe vir die bekendstelling van hul album Anthelia en hul session-sitkamermusiek, 'n konsep wat in die loop van twee jaar in hul sitkamer ontwikkel het. Hulle sing ook bekende liedjies van ander kunstenaars wat hulle inspireer. Die groep is gestig toe Lourens en Esté studente aan die Universiteit Stellenbosch was. Hulle het nie net musiek in gemeen gehad nie, maar uiteindelik ook 'n liefdesverhaal wat vandag steeds voortknetter. Die Bottomless Coffee Band tree vanaand en môreaand by die in Swakopmund Hotel op. Kaartjies kos kan by Slowtown, Two Beards Coffee, Cornerstine en Levanis gekoop word of by Deon Blaauw by 081 128 5050.
» Die Big Band tree môreaand om 19:00 onderleiding van Christiane Ast in House de Jugend in Swakopmund op. Die groep gaan 'n verskeidenheid van genotvolle musiekstukke opvoer. Die fokus van die aand sal op Ian Hooks wees, 'n 16-jarige saskofoonspeler met uitsonderlike talent in sy veld. Hy word deur Christiane Ast op die klavier begelei, en die duo gaan hul oorspronklike saskofoonkomposisies opvoer. Die komposisies het 'n sterk Latyns-Amerikaanse invloed en kan onder meer as dansmusiek beskryf word. Onder andere gaan hul 'n Suite latine van Jerome Naulais, Rumba van Maurice Whitney, Cafe 1930 van Astor Piazzolla en Piazzolino van Raymond Alessandrini opvoer. Die musiek is ritmies, tegnies intens en beskik verder oor melodië wat oor 'n kalmerende effek beskik. Daarna gaan die duo aanbeweeg en deel vorm van 'n Jazz Quartet. In hierdie deel van die vertoning sluit 'n baskitaar en 'n slag slaginstrumente by hulle aan. Die aand word afgesluit wanneer Big Band bekende treffers soos Tiger Eye, Tequilla en Spain ten toon gaan stel. Die aand.
Die deure van House der Jugend maak om 18:30 oop. Die konsert begin om 19:00 en toegang is N$100.00 per persoon. Vooruitbespreekte kaartjies is nie moontlik nie, maar kontak gerus vir Herbert Schier by Swakopvellis op 064-402633 om jou tafel te bespreek.s
» The Project Room bied die solo-uitstlalling Wonderful Women deur Kudzanai Katerere aan. Kudzanai, wat in Zimbabwe gebore is, het op 'n jong ouderdom begin skets en sy talent is gou ontdek. In 2006 was hy onder die toptien jong beeldhouer-finaliste in die African Millennium Foundation-kompetisie. Dis twee jaar sedert Kudzanai se laaste solo-uitstalling by The Project Room. By hierdie uitstalling in 2017 het hy besef dit is hoofsaaklik vroue wat hom in sy loopbaan as kunstenaar ondersteun. Sy nuwe werke beeld dus belangrike vroue in sy lewe uit. "Vroue is wonderlik gemaak, hulle dra kinders, hul liefde is onoorwinbaar, hul haarstyle is wonderlik, hul individuele skoonheid moet erken word. Ek laat klippe hieroor praat." Die uitstalling begin vandag om 18:00 by The Project Room in Windhoek. Besoek die galery Dinsdae tot Vrydae van 9:00 tot 19:00 en Saterdae van 10:00 tot 19:00